Broj: 711-I-1784-M-281/22-04-23

Zagreb, 7. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Žanete Roić, zamjenice gradonačelnika Grada Starog Grada do 19. svibnja 2021.,** za davanjem mišljenja Povjerenstva, na 175. sjednici, održanoj 7. lipnja 2022., daje sljedeće:

**MIŠLJENJE**

**Sukladno odredbama ZSSI/21-a, nema zapreke da se obveznica Žaneta Roić, zamjenica gradonačelnika Grada Starog Grada do 19. svibnja 2021., javi na natječaj za izbor direktora Turističke zajednice grada Starog Grada te, ako bude izabrana i imenovana, može sklopiti ugovor o radu za navedeno radno mjesto.**

Obrazloženje

Zahtjev za davanjem mišljenja Povjerenstva podnijela je Žaneta Roić, zamjenica gradonačelnika Grada Starog Grada do 19. svibnja 2021. U knjigama ulazne pošte Povjerenstva zahtjev je zaprimljen 23. svibnja 2022. pod poslovnim brojem 711-U-5402-M-281/22-01-2, povodom kojeg se vodi predmet broj M-281/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici. Obveznica Žaneta Roić bila je zamjenica gradonačelnika Grada Starog Grada u razdoblju od 23. lipnja 2017. do 19. svibnja 2021.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica moli mišljenje vezano za postojanje/ne postojanje zapreke za javljanje na natječaj za direktora Turističke zajednice grada Starog Grada s obzirom na to da je od prestanka dužnosti zamjenice gradonačelnika Grada Starog Grada proteklo 12 mjeseci.

Povjerenstvo je nastavno na zaprimljeni zahtjev zatražilo od Grada Starog Grada porukom elektroničke pošte od 26. svibnja 2022. dostavu podataka je li Grad Stari Grad za vrijeme mandata obveznice Žanete Roić stupao u poslovne odnose i/ili namjerava stupiti u poslovni odnos s Turističkom zajednicom grada Starog Grada te ako je bilo poslovnih odnosa ili su isti planirani zatraženo je navođenje pojedinosti poslovnih odnosa te koja je bila uloga obveznice Žanete Roić u istima.

Grad Stari Grad je na spomenuto traženje u dopisu od 27. svibnja 2022. KLASA: 008-01/22-01/11, URBROJ: 2128-10-03-22-2, naveo da u skladu s odredbom članka 26. stavka 2. podstavka 1. Zakona o turističkim zajednicama i promicanju hrvatskog turizma („Narodne novine“ broj 52/19. i 42/20.) svake godine, pa tako i za vrijeme mandata obveznice Žanete Roić, dogovara zajedničko korištenje sredstava turističke pristojbe koja se doznačuju jedinicama lokalne samouprave za poboljšanje uvjeta boravka turista, a sukladno odredbama članka 5. stavka 1. podstavka 4. Grad Stari Grad ima i poslovni odnos sa Turističkom zajednicom grada Starog Grada u vidu zakupa poslovnog prostora u kojem se nalazi ured Turističke zajednice grada Starog Grada. Natječaj za zakup navedenog poslovnog prostora proveden je 2014. godine.

Osim navedenog, Grad Stari Grad navodi da je u mandatu obveznice potpisao tripartitni ugovor o poslovnoj suradnji s Turističkom zajednicom grada Starog Grada i udrugom „Cronaves“ prema kojem Grad Stari Grad sufinancira organizaciju festival „Dani u vali“.

Grad Stari Grad također ističe da u svim navedenim poslovnim odnosima obveznica Žaneta Roić nije sudjelovala u donošenju izvršnih odluka kao donositelj ili predlagatelj.

Sukladno članku 23. stavku 1. ZSSI/21-a obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Prema članku 23. stavku 2. ZSSI/21-a obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto. Sukladno stavku 5. istoga članka ZSSI/21-a navedeno ograničenje primjenjuje se za vrijeme trajanja prava na naknadu plaće nakon prestanka dužnosti propisane posebnim zakonima.

Prema članku 5. stavku 1. točki 7. ZSSI/21-a upravljačke funkcije odnose se na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) je u članku 90.a stavku 4. propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti. Sukladno stavku 9. istoga članka navedenog Zakona osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

Člankom 4. Zakona o turističkim zajednicama i promicanju hrvatskog turizma propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Prema članku 6. stavku 1. navedenoga Zakona turistička zajednica je pravna osoba, a sukladno članku 7. stavku 1. turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg sukladno stavku 4. istoga članka vodi ministarstvo nadležno za turizam.

Nadalje, člankom 10. istoga Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno djelatnosti navedene u stavku 3. istoga članka toga Zakona.

Prema članku 13. stavku 1. istoga Zakona, tijela turističke zajednice su skupština, turističko vijeće te predsjednik turističke zajednice.

Prema članku 14. stavku 1. istoga Zakona skupština turističke zajednice je najviše tijelo upravljanja u turističkoj zajednici, a prema članku 17. stavku 1. turističko vijeće je izvršno tijelo skupštine turističke zajednice dok prema članku 20. stavku 1. predsjednik turističke zajednice predstavlja turističku zajednicu..

Člankom 22. stavkom 1. istoga Zakona propisano je da turistička zajednica ima direktora te je stavkom 2. istoga članka propisano da direktora turističke zajednice imenuje turističko vijeće na vrijeme od četiri godine, dok je stavkom 3. istoga članka propisano da direktor turističke zajednice zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističke zajednice pri čemu za svoj rad odgovara turističkom vijeću i predsjedniku turističke zajednice.

Nastavno na citirane odredbe ZSSI/21-a, Zakona o lokalnoj i područnoj (regionalnoj) samoupravi i Zakona o turističkim zajednicama i promicanju hrvatskog turizma, Povjerenstvo je stava da funkcija direktora turističke zajednice ne predstavlja upravljačke funkcije u smislu odredbi ZSSI/21-a, slijedom čega je u ovoj situaciji ne obvezuje ograničenje iz članka 23. stavka 1. ZSSI/21-a, a ne primjenjuje se niti ograničenje iz članka 23. stavka 2. ZSSI/21-a ako se radi o zasnivanju radnog odnosa na neupravljačkoj funkciji u pravnoj osobi koja je bila u poslovnom odnosu s tijelom javne vlasti u kojem je obveznica obnašala dužnost, s obzirom da je proteklo zakonsko pravo na naknadu plaće koje traje 6 mjeseci od prestanka obnašanja dužnosti zamjenice gradonačelnik

Slijedom navedenog, Povjerenstvo zaključuje da ne postoji zapreka da se obveznica Žaneta Roić, zamjenica gradonačelnika Grada Starog Grada do 19. svibnja 2021., javi na natječaj za izbor direktora Turističke zajednice Grada Starog Grada te da, ako bude ocijenjena kao najbolji kandidat, sklopi ugovor o radu za navedeno radno mjesto.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Žaneta Roić, elektroničkom dostavom
2. Objava na internetskoj stranici Povjerenstva
3. Pismohrana